་དང་འདྲ་ཡང་ཅུང་ཟད་བཤད་ན།
མངོན་སུམ་རང་གི་ངོ་བོ་དང༌། རྐྱེན་གསུམ་གྱི་ཁྱད་པར་དང༌། མངོན་སུམ་ལྟར་སྣང་བཤད་པ་
དང༌། མཚོན་བྱ་རྗེས་བརྗོད་མཚན་ཉིད་སྒྲུབ་པའི་སྒྲ་དོན་བཤད་པ་དང་བཞི། དང་པོ་ལ་མཚན་
ཉིད། དབྱེ་བ། སོ་སོའི་དོན་བཤད་པ་གསུམ། དང་པོ་ནི། རྟོག་པ་དང་བྲལ་ཞིང་བག་ཆགས་བརྟན་
བྱུང་གི་མི་བསླུ་བའི་ཤེས་པ་དེ། མངོན་སུམ་གྱི་མཚན་ཉིད་ཡིན་ཏེ། རྣམ་ངེས་ལས། གཞན་བག་
ཆགས་བརྟན་པའི་ཕྱིར་འཁོར་བ་ཇི་སྲིད་བར་རྗེས་སུ་འབྲེལ་བ་དེ་ནི་ཐ་སྙད་དུ་མི་བསླུ་བ་ལ་ལྟོས་
ཏེ་འདིར་ཚད་མ་ཡིན་ནོ། །ཞེས་དང༌། དེའི་འཐད་ལྡན་ལས། རྣམ་པར་རིག་པ་ཙམ་དུ་སྨྲ་བ་ལ་
ནི་སློབ་དཔོན་གྱིས་བག་ཆགས་བརྟན་པ་དང་མི་བརྟན་པ་དག་གི་རྣམ་པར་བཞག་པ་མཐོང་ལ།
ཞེས་སོགས་གསུངས་པའི་ཕྱིར། མདོ་སེམས་ཐུན་མོང་བ་སྔར་ལྟར་ཡིན་ལ། སེམས་ཙམ་པའི་
ཐུན་མོང་མ་ཡིན་པར་བྱེད་ན་དེ་ལྟར་སྦྱར་དགོས། གཉིས་པ་དབྱེ་ན་དབང་མངོན། ཡིད་མངོན།
རང་རིག །རྣལ་འབྱོར་མངོན་སུམ་བཞི་ཡོད། དང་པོ་ལ། གཟུགས་འཛིན་དབང་མངོན་ནས་རེག་
འཛིན་དབང་མངོན་བར་ལྔ་ཡོད། དེ་རེ་རེ་ལ་རང་ཡིན་གྱི་ཚད་མ་དང་བཅད་ཤེས་གཉིས་གཉིས་
ཡོད། སྣང་ལ་མ་ངེས་པ་ཡང་ཡོད། གཉིས་པ་ཡིད་མངོན་ཡང་སྡེ་བདུན་ལས་བཤད་པའི་ངོ་བོ་དབྱེ་
བ་སྐྱེ་ཚུལ་སྔར་དང་འདྲ་ལ། ས་སྡེ་ན་ཅུང་ཟད་ཁྱད་པར་ཡོད་ཀྱང་མ་སྨོས་པས་དེར་ལྟོས། གསུམ་
152

བློ་རིག་མཐའ་དཔྱོད།
པ་རང་རིག་ཀྱང་སྔར་ལྟར་མདོ་སྡེ་བ་སེམས་ཙམ་པ་རྣལ་འབྱོར་སྤྱོད་པའི་དབུ་མ་པ་དག་འདོད་
ལ། ཐལ་འགྱུར་བ་དང་མདོ་སྡེ་སྤྱོད་པའི་དབུ་མ་པ་དག་མི་འདོད་དོ། །བཞི་པ་རྣལ་འབྱོར་མངོན་
སུམ་ལ་མདོ་སྡེ་བ་ལྟར་སྣང་ཡུལ་ལ་རང་མཚན་གྱིས་ཁྱབ་པ་དང༌། ཆོས་ཀྱི་བདག་མེད་མངོན་
སུམ་དུ་རྟོགས་པར་འདོད་པའི་ལུགས་གཉིས་ཡོད་དེ། ཕྱི་མ་ནི་ཐེག་བསྡུས་སུ་བཤད་ཅིང༌། ལང་
གཤེགས་ཀྱི་དགོངས་པར་རྣལ་འབྱོར་སྤྱོད་པའི་དབུ་མ་བ་དང་གཉིས་ཀས་འདོད་པའི་ཕྱིར། །
གཉིས་པ་སེམས་ཙམ་པའི་རྐྱེན་གསུམ་ནི། དམིགས་བརྟགས་ལས། ནང་གི་ཤེས་བྱའི་
ངོ་བོ་ནི། །ཕྱི་རོལ་ལྟར་སྣང་གང་ཡིན་པ། །དོན་ཡིན་རྣམ་ཤེས་ངོ་བོའི་ཕྱིར། །དེ་རྐྱེན་ཉིད་ཀྱང་
ཡིན་ཕྱིར་རོ། །ཞེས་པ་འདིས་སྔོན་འཛིན་དབང་མངོན་གྱི་སྣང་བའི་དམིགས་རྐྱེན་དང༌། དེའི་
དམིགས་རྐྱེན་བཏགས་པ་བ་བསྟན་ཏེ། དེས་དབང་ཤེས་ལས་ཕྱི་རོལ་ལྟ་བུར་སྣང་བའི་སྔོན་པོ་
སོགས་ནི། དབང་ཤེས་དེ་དང་དེའི་དོན་ཡིན་ཏེ། དམིགས་པ་ཡིན་ལ་དེ་དང་དེའི་རྐྱེན་ཡང་ཡིན་
པས་དམིགས་རྐྱེན་ཡིན་ཞེས་བཤད་པའི་ཕྱིར། དེར་ཐལ། དེ་རྣམ་ཤེས་དེའི་རྣམ་པར་ཤེས་པར་
བྱ་བའི་ངོ་བོ་ཡིན་པས་ན་དེའི་དམིགས་པ་ཡིན་པའི་ཕྱིར་ཏེ། རང་འགྲེལ་ལས། ནང་གི་རྣམ་པར་
ཤེས་པ་ནི་དོན་དུ་སྣང་བ་དང་དེ་ལས་སྐྱེ་བའི་ཕྱིར་ཆོས་གཉིས་དང་ལྡན་པ་ནང་ན་ཡོད་པ་ཁོ་ན་
དམིགས་པའི་རྐྱེན་ཡིན་ནོ། །ཞེས་གསུངས་པའི་ཕྱིར། དེས་སྣང་བའི་རྐྱེན་བཤད་དོ། །དེར་མ་
ཟད་དབང་ཤེས་ལ་སྣང་བའི་སྔོན་པོ་དེ་དབང་ཤེས་གཅིག་པུ་དེའི་བདག་ཉིད་དུ་གྱུར་བའི་དུས་
མཉམ་ཡིན་ཀྱང་འདིར་རྐྱེན་དུ་འདོད་དེ། དེ་ཡུལ་དུ་ཡོད་ན་དབང་ཤེས་དེ་སྐྱེ་ལ་མེད་ན་མི་སྐྱེ་བའི་
ཕྱིར། ཇི་སྐད་དུ་དམིགས་བརྟགས་ལས། གཅིག་ཆའང་མི་འཁྲུལ་ཕྱིར་ན་རྐྱེན། །ཞེས་དང༌། དེའི་
རང་འགྲེལ་ལས། རེ་ཞིག་དེ་ལྟར་སྣང་བ་ཉིད་རྐྱེན་ཡིན་ལ་བཏགས་ན་དེའི་ཕྱོགས་ལྷན་ཅིག་སྐྱེ་
པ་ཀོ་ཇི་ལྟར་རྐྱེན་ཡིན་ཞེ་ན། གཅིག་ཆའང་ཞེས་སོགས་ནས། རྐྱེན་ཉིད་ཡིན་པར་སྨྲའོ། ཞེས་
གསུངས་པའི་ཕྱིར། འདི་ནི་ཆོས་མངོན་པའི་སློབ་དཔོན་དག་གིས་རྒྱུ་དྲུག་འདོད་པ་དང་བསྟུན་
153

ཀུན་མཁྱེན་གསུང་འབུམ་༼བ༽
ཙམ་ཡིན་གྱི་རང་ལུགས་མིན་ཏེ། དེ་ནི་དམིགས་རྐྱེན་བཏགས་པ་བ་ཡིན་པའི་ཕྱིར། དེར་ཐལ།
སྡེ་བདུན་ཡིད་ཀྱི་མུན་སེལ་ལས། དམིགས་རྐྱེན་གྱི་ཚུལ་འདི་ཡང་རྒྱུ་འབྲས་དུས་མཉམ་སྲིད་
པ་དང༌། རྒྱུ་འབྲས་ལ་རྫས་གཞན་གྱིས་མ་ཁྱབ་པར་འདོད་པའི་ཆོས་མངོན་པ་བའི་སློབ་དཔོན་
དབྱིག་གཉེན་ལ་སོགས་པ་སྔ་མ་དག་གི་འདོད་པ་བརྗོད་པ་ཙམ་ཡིན་གྱི་ཞེས་སོགས་གསུངས་
པའི་ཕྱིར། སློབ་དཔོན་རང་ལུགས་ཀྱི་དམིགས་རྐྱེན་གྱི་མཚན་ཉིད་པ་བཤད་པ་ལ་དུས་མཉམ་པ་
མི་རུང་ཞིང༌། དམིགས་རྐྱེན་ནི་ཤེས་པ་དེའི་སྔ་ལོགས་སུ་བྱུང་བའི་ཤེས་པ་དང་་དེ་གཉིས་རིམ་
ཅན་དུ་གྲུབ་པ་དགོས་ཀྱི། གཅིག་ཅར་མི་རུང་བའི་ཕྱིར་ཏེ། དམིགས་བརྟགས་ལས། ཡང་ན་ནུས་
པ་འཇོག་ཕྱིར་རིམ་གྱིས་ཡིན། །ཞེས་གསུངས་པའི་ཕྱིར། དེས་ན་དབང་ཤེས་སྔ་མ་སྔ་མའི་སྟེང་
གི་རང་འབྲས་དབང་ཤེས་ཕྱི་མ་ཕྱི་མ་ཡུལ་གྱི་རྣམ་ལྡན་དུ་སྐྱེད་པའི་ནུས་པ་དེ་དང་དེ་ཆོས་ཅན།
རིམ་གྱིས་དབང་ཤེས་ཕྱི་མ་ཕྱི་མའི་དམིགས་རྐྱེན་ཡིན་ཏེ། རང་འབྲས་དབང་ཤེས་ཕྱི་མ་ཕྱི་མ་དེ་
དག་ལ་ཡུལ་གྱི་རྣམ་པ་འཇོག་པའི་རྐྱེན་ཡིན་པའི་ཕྱིར། དེར་ཐལ། ཚིག་དེའི་ནུས་པ་རྩོད་གཞི་
བྱས་འཇོག་ཕྱིར་སྒྲུབ་བྱེད་ལ་བྱེད་དགོས་པའི་ཕྱིར། དེ་ལྟར་མ་བྱས་པར་ཚིག་ཟིན་ལྟར་སྦྲེལ་ན་
ཁྱབ་པ་མ་འབྲེལ་བའམ། དབང་ཤེས་ཀྱི་རྒྱུད་རྒྱུར་ཐལ་བའི་སྐྱོན་ཡོད་པའི་ཕྱིར། དེར་ཐལ། བག་
ཆགས་བརྟན་འབྱུང་ཞེས་པའི་རྒྱུ་མཚན་ཡོད་པའི་ཕྱིར་ཏེ། སྡེ་བདུན་ཡིད་ཀྱི་མུན་སེལ་ལས། དེས་
ཞེས་
ནུས་པ་ཆོས་ཅན་དུ་བྱས་ནས་འཇོག་པའི་ཕྱིར་ཞེས་སྒྲུབ་བྱེད་དུ་སྦྱར་བར་བྱ་བ་ཡིན་གྱི།
གསུངས་པའི་ཕྱིར། བཤད་ཚུལ་དེ་འཐད་པར་ཐལ། སྔོན་འཛིན་དབང་མངོན་གྱི་སྔ་ལོགས་དེ་མ་
་སྔོན་པོ་དང་སྔོན་འཛིན་དབང་པོའི་མངོན་སུམ་གྱི་དེ་མ་ཐག་རྐྱེན་གྱི་སྟེང་གི་དབང་
མངོན་ཕྱི་མ་སྔོན་པོའི་རྣམ་ལྡན་དུ་སྐྱེད་པའི་ནུས་པ་གཉིས་པོ་དེ་ཆོས་ཅན། སྔོན་འཛིན་དབང་
མངོན་ཕྱི་མའི་དམིགས་རྐྱེན་ཡིན་ཏེ། དབང་མངོན་ཕྱི་མ་སྔོན་པོའི་རྣམ་ལྡན་དུ་སྐྱེད་བྱེད་ཀྱི་རྐྱེན་
ཡིན་པའི་ཕྱིར་ཞེས་པའི་སྒྲུབ་བྱེད་བསྟན་པའི་ཕྱིར་ཏེ། རང་འགྲེལ་ལས། དོན་དུ་སྣང་བ་དེ་ནི་རང་
154

བློ་རིག་མཐའ་དཔྱོད།
སྣང་བ་དང་མཐུན་པའི་འབྲས་བུ་རྣམ་པར་ཤེས་པ་སྐྱེད་པའི་ཕྱིར་ནུས་པ་རྣམ་པར་ཤེས་པའི་རྟེན་
བྱེད་པ་མི་འགལ་ལོ། །ཞེས་གསུངས་པའི་ཕྱིར། ཁྱབ་སྟེ། དོན་དུ་སྣང་བ་དེ་ནི་ཞེས་པས། སྔོན་
པོ་དམིགས་རྐྱེན་ནུས་པ་སོགས་ཀྱིས་ནུས་པ་དམིགས་རྐྱེན་དུ་བསྟན་པའི་ཕྱིར།
དེར་ཐལ། སྡེ་
བདུན་ཡིད་ཀྱི་མུན་སེལ་ལས། དེ་ཡང་སེམས་ཙམ་པའི་ལུགས་ལ་དབང་ཤེས་ལ་ཡུལ་གྱི་རྣམ་
པ་ཤར་བ་ཐམས་ཅད་བག་ཆགས་ཀྱི་དབང་གིས་ཤར་བའི་རྣམ་པ་ཡིན་གྱི། ཡུལ་རང་ངོས་ནས་
གཏད་པའི་རྣམ་པ་མ་ཡིན་ལ། ཞེས་པ་ནས། དབང་ཤེས་ཕྱི་མ་ཡུལ་གྱི་རྣམ་ལྡན་དུ་བསྐྱེད་པའི་
རྩ་བའི་རྐྱེན་ཡིན་པའི་རྒྱུ་མཚན་གྱིས་དེའི་དམིགས་རྐྱེན་དུ་བཞག་པའི་ཚུལ་འདི། ཞེས་གསུངས་
པའི་ཕྱིར། སྔོན་འཛིན་དབང་མངོན་གྱི་སྔ་ལོགས་དེ་མ་ཐག་ཏུ་བྱུང་བའི་སྔོན་པོ་དང༌། དབང་པོ་
དེར་
སྔ་མའི་སྟེང་གི་ཕྱི་མ་ཡུལ་གྱི་རྣམ་ལྡན་དུ་སྐྱེད་པའི་ནུས་པ་གཉིས་ཆོས་ཅན། སྔོན་འཛིན་དབང་
མངོན་ཕྱི་མའི་དམིགས་པ་ཡང་ཡིན་ལ་རྐྱེན་ཡང་ཡིན་པས་དབང་མངོན་ཕྱི་མའི་དམིགས་རྐྱེན་
དུ་འཇོག་པ་མ་ཡིན་པར་ཐལ། མངོན་པ་བས་དེ་ལྟར་བཤད་ཀྱང་འདིར་མི་འཐད་པའི་ཕྱིར།
ཐལ། དབང་ཤེས་ཕྱི་མ་ཡུལ་གྱི་རྣམ་ལྡན་དུ་སྐྱེད་པའི་རྐྱེན་ཅིག་དགོས་པའི་ཕྱིར། དེར་ཐལ། སྡེ་
བདུན་ཡིད་ཀྱི་མུན་སེལ་ལས། དེ་ཡང་དབང་ཤེས་ཕྱི་མ་དེའི་དམིགས་པ་ཡང་ཡིན་ལ་རྐྱེན་ཡང་
ཡིན་པས། དེའི་དམིགས་རྐྱེན་དུ་འཇོག་པ་མ་ཡིན་གྱི། དབང་ཤེས་ཕྱི་མ་འདིར་རང་གི་དམིགས་
པའི་རྣམ་ལྡན་དུ་སྐྱེད་པའི་རྐྱེན་ཡིན་པའི་ཕྱིར་དེའི་དམིགས་རྐྱེན་ཞེས་བྱའོ། །ཞེས་གསུངས་པའི་
ཕྱིར། རིགས་རྒྱན་ལས། ནུས་པ་འཇོག་པའི་དམིགས་རྐྱེན་ནི་སྔོ་སྣང་དབང་ཤེས་ཀྱི་སྔ་ལོགས་སུ་
བྱུང་བའི་སྔོན་པོ་ལྟ་བུ་ཡིན། ཞེས་གསུངས་པའི་ཕྱིར། སྔོན་པོ་དང་དབང་མངོན་ལ་རྣམ་པ་ཤར་
བའི་སྔོན་པོ་གཉིས་ཆོས་ཅན། དམིགས་རྐྱེན་ཆོས་གཉིས་དང་ལྡན་ཏེ། དབང་མངོན་དེའི་དམིགས་
པ་ཡང་ཡིན་ལ། རྐྱེན་ཡང་ཡིན་པས་དམིགས་རྐྱེན་ཆོས་གཉིས་དང་ལྡན་ཞེས་བཤད་པའི་ཕྱིར།
འདི་དམིགས་རྐྱེན་བཏགས་པ་བ་ཡིན་ནོ། །ཡང་དབང་མངོན་གྱི་སྔ་ལོགས་དེ་མ་ཐག་གི་སྔོན་
155

ཀུན་མཁྱེན་གསུང་འབུམ་༼བ༽
པོ་དང༌། དབང་མངོན་སྔ་མའི་སྟེང་གི་དབང་མངོན་ཕྱི་མ་ཡུལ་གྱི་རྣམ་ལྡན་ཏུ་སྐྱེད་པའི་ནུས་པ་
གཉིས་ཆོས་ཅན། དམིགས་རྐྱེན་ཆོས་གཉིས་དང་ལྡན་ཏེ། དབང་ཤེས་ལ་དམིགས་པའི་རྣམ་པ་
འཇོག་བྱེད་ཡིན་པ་དང༌། དབང་ཤེས་ཀྱི་རྐྱེན་ཡིན་པ་གཉིས་དང་ལྡན་པའི་ཕྱིར། དེར་ཐལ། རང་
འགྲེལ་ལས། དེ་ལྟར་ནང་གི་དམིགས་པ་ནི་ཆོས་གཉིས་དང་ལྡན་པའི་ཕྱིར་དམིགས་རྐྱེན་དུ་འདོད།
ཅེས་གསུངས་པའི་ཕྱིར། དབང་མངོན་གྱི་རྐྱེན་གསུམ་ཡོད་དེ། དེའི་དམིགས་རྐྱེན་དང༌། བདག
རྐྱེན་དང༌། དེ་མ་ཐག་རྐྱེན་གསུམ་ཡོད་པའི་ཕྱིར། དེས་ན་སྔོན་འཛིན་དབང་མངོན་དེའི་དམིགས་
རྐྱེན་ལ་དེའི་དམིགས་པས་ཀྱང་མ་ཁྱབ་ཅིང་། དེའི་དམིགས་པ་ལ་དེའི་དམིགས་རྐྱེན་གྱིས་ཀྱང་
མ་ཁྱབ་ལ། དབང་མངོན་དེའི་དམིགས་རྐྱེན་ལ་དེ་ལ་སྣང་བས་ཀྱང་མ་ཁྱབ། མི་སྣང་བས་ཀྱང་མ་
ཁྱབ། དེས་རྟོགས་པས་ཀྱང་མ་ཁྱབ། མ་རྟོགས་པས་ཀྱང་མ་ཁྱབ་ལ། དེའི་དམིགས་རྐྱེན་དབང་
མངོན་དེ་དང་རྫས་ཐ་དད་ཡིན་ཀྱང་སྔོན་འཛིན་དབང་མངོན་གཟུང་འཛིན་རྫས་ཐ་དད་མ་ཡིན་པས་
ཁྱབ་ཚུལ་སོགས་ཤེས་པར་གྱིས། དམིགས་རྐྱེན་གཉིས་བཤད་ཟིན་ཏོ། །
དེ་མ་ཐག་རྐྱེན་མདོ་སྡེ་བ་དང་འདྲ་སྟེ། རིགས་རྒྱན་ལས། གཟུགས་འཛིན་དབང་མངོན་མྱོང་
ཙམ་དུ་གཙོ་བོར་དངོས་སུ་སྐྱེད་བྱེད་ཡིན་པ། ཞེས་གསུངས་པའི་ཕྱིར། དེ་མ་ཐག་རྐྱེན་བྱེད་ཚུལ་
དུ་མ་ཡོད་དེ། རིགས་རྒྱན་ལས། དེ་མ་ཐག་རྐྱེན་རིགས་མཐུན་ཁོ་ནས་བྱེད་པར་མ་ངེས་ཏེ། རྟོག་
པས་དབང་ཤེས་དང༌། དབང་ཤེས་གྱིས་རྟོག་པ་དང༌། དཀར་འཛིན་དབང་ཤེས་ཀྱིས་སེར་འཛིན་
དབང་ཤེས་ཀྱི་དེ་མ་ཐག་རྐྱེན་བྱེད་པའང་ཡོད་པའི་ཕྱིར། ཞེས་གསུངས། གཟུགས་འཛིན་དབང་
མངོན་ལ་གཟུགས་ཁོ་ན་འཛིན་ནུས་སུ་རང་དབང་དུ་སྐྱེད་པའི་རྐྱེན་དེ། གཟུགས་འཛིན་དབང་
མངོན་གྱི་ཐུན་མོང་མ་ཡིན་པའི་བདག་རྐྱེན་གྱི་མཚན་ཉིད་དུ་འཇོག །མཚན་གཞི་དེའི་བདག་རྐྱེན་
དབང་པོ་གཟུགས་ཅན་པར་མདོ་སེམས་གཉིས་ཀས་འདོད་ཀྱང༌། མདོ་སྡེ་བས་དབང་པོ་དེ་བེམ་
པོ་དང༌། སེམས་ཙམ་པས་དབང་མངོན་སྔ་མའི་ནུས་པར་འདོད་པའི་ཕྱིར་ཏེ། དམིགས་བརྟགས་
156

བློ་རིག་མཐའ་དཔྱོད།
ལས། ལྷན་ཅིག་བྱེད་དབང་ནུས་པ་ཡི། །ངོ་བོ་གང་ཡིན་ནུས་པའང་ཡིན། །དེ་ཡང་རྣམ་རིག་ལ་
མི་འགལ། །ཞེས་གསུངས་པའི་ཕྱིར། ས་བཅད་ལྷག་མ་རྣམས་སྔར་བཤད་པས་རྟོགས་སླ་ཞིང༌།
གྲུབ་མཐའ་གོང་མ་ཐལ་འགྱུར་པའི་ལུགས་ཡང་ཚིག་གསལ་གྱི་ཚད་མའི་རྣམ་བཤད་དུ་རྒྱས་པར་
བཤད་ཟིན་པས་དེར་ཤེས་པར་བྱའོ། །
སྨྲས་པ།
འཁོར་འདས་སྐྱོན་ཡོན་དགེ་དང་མི་དགེ་དང༌། །
བདེན་གཉིས་བདེན་བཞིའི་བླང་དོར་མ་ལུས་པ། །
སོ་སོར་འཁྲུལ་དང་མ་འཁྲུལ་བློ་རིག་ཚོགས། །
ལེགས་བཤད་དྭངས་ཤེལ་ནང་དུ་བཀྲ་འདི་ལྟོས། །
གྲུབ་མཐའ་གོང་འོག་རང་གཞན་ཚད་མ་དང༌། །བློ་རིག་འདོད་ཚུལ་འདི་ལ་འཕགས་ཡུལ་
གྱི། །པཎ་ཆེན་རྣམས་ཀྱང་བཞེད་སྲོལ་ཚོན་རིས་བཞིན། །ལེགས་པར་གསལ་འདི་སྒྱུ་མ་མིག་
འཕྲུལ་བཞིན། །འདིར་འབད་དགེ་བས་ཚེ་རབས་ཐམས་ཅད་དུ། །རྒྱལ་བ་སྲས་བཅས་བཞེད་གཞུང་
མ་འཁྲུལ་པར། །མ་ལུས་འགྲོ་ལ་འདོམས་པར་འཇམ་པའི་དབྱངས། །ཇི་བཞིན་གནས་དང་འགྲོ་བ་
ཀུན་སྒྲོལ་ཤོག །ཅེས་བློ་རིག་གི་རྣམ་གཞག་ཉུང་གསལ་ལེགས་བཤད་གསེར་གྱི་ཕྲེང་མཛེས་ཞེས་
བྱ་བ་འདི་ནི་འཛམ་གླིང་མཁས་པའི་འབྱུང་གནས་དཔལ་ལྡན་བཀྲ་ཤིས་སྒོ་མང་གི་བློ་རིག་པ་སྔ་ཕྱི་
ལ་བློ་རིག་གི་ཁྱད་པར་རྒྱས་བསྡུས་དུ་མ་གསར་དུ་བཏང་བར་སོ་སོའི་ཟིན་བྲིས་བྱས་ཏེ། བློ་རིག་
གི་འཛིན་གྲྭ་སྔ་ཕྱིས་ཡང་ཡང་བསྐུལ་ཞིང༌། ཁྱད་པར་དམ་པའི་སྐྱེ་རབས་ཀྱི་ཕྲེང་བ་ཅན་བདེ་ཐང་
སྤྲུལ་སྐུ་ཨེར་ཏེ་ནི་ཧུ་ཐོག་ཐུས་རྟགས་བརྒྱད་ཁ་བཏགས་གོས་འབྲུག་རྒྱན་བཞི་མ་དང་རིན་ཆེན་
སེར་བོ་དང་བཅས་ཡང་ཡང་བསྐུལ་བས་མང་དུ་ཐོས་པའི་ཤཱཀྱའི་དགེ་སློང་འཇམ་དབྱངས་བཞད་
པའི་རྡོ་རྗེས་ཟིན་བྲིས་དག་ལ་ཞུས་དག་བྱས་ཏེ་རང་ལུགས་འཐད་ལྡན་དུ་སྦྱར་བ་འདིས་ཀྱང་རྒྱལ་
157

ཀུན་མཁྱེན་གསུང་འབུམ་༼བ༽
བའི་བསྟན་པ་རིན་པོ་ཆེ་སྒོ་ཐམས་ཅད་ནས་ཕྱོགས་དུས་ཐམས་ཅད་དུ་རྒྱས་པར་གྱུར་ཅིག །
སྭསྟི། རིགས་པའི་དབང་ཕྱུག་ཕྱོགས་གླང་ཆོས་གྲགས་ཀྱི། །ཚད་མའི་གཞུང་གི་གནད་
འདུས་རིགས་པའི་འཕྲུལ། །ལེགས་བཤད་གཏེར་ཆེན་བློ་རིག་མཐའ་དཔྱོད་འདི། །ཐར་འདོད་བློ་
མིག་ཕྱེ་བའི་ཐབས་གཅིག་པུ། །དེ་ཕྱིར་ཆོས་སྦྱིན་རྒྱ་ཆེར་སྤེལ་སླད་དུ། །བསྟན་པའི་སྦྱིན་བདག་
མི་རྗེ་སེན་ནོ་ཡིན། །མཐུན་རྐྱེན་སྦྱར་ནས་ཆོས་སྡེ་སྐུ་འབུམ་དུ། །བཀོད་ལེགས་པར་དུ་བསྒྲུབས་
པའི་དགེ་ཚོགས་ཀྱིས། །རྒྱལ་བསྟན་དར་ཞིང་བསྟན་འཛིན་ཞབས་པད་བརྟན། །སྐྱེ་དགུ་ཆོས་
འབྱོར་བདེ་སྐྱིད་དཔལ་གྱིས་འཚོ། །ཁྱད་པར་མི་རྗེ་དཔོན་པོ་ཡུམ་སྲས་ཀྱི། །ཐུགས་ཀྱི་བཞེད་
དོན་ལྷུན་གྲུབ་པར་ཤོག །ཅེས་པ་འདི་ནི་སྙོམ་ལས་པ་དབྱངས་ཅན་དགའ་བའི་བློ་གྲོས་ཀྱིས་སུག་
བྲིས་སུ་བགྱིས་པའོ། །
སརྦ